Mariagerfjord Kommune har det største fald i ledigheden i hele Nordjylland siden august 2010 og det 4. største fald i hele landet. Antallet er faldet med hele 14,8 procent på et år.

En aftale med 3F har ifølge en helt ny evaluering lettet de lediges vej gennem systemet og forkortet og afbureaukratiseret ledighedsforløbet. Ved at omlægge indsatsen fra tidligere tiders aktiveringskurser og lukkede projektforløb til en direkte virksomhedsrettet indsats i form af løntilskud og virksomhedspraktik har de ledige fået direkte kontakt med en virksomhed allerede i ledighedsforløbet. De har på den måde kunnet stået forrest i køen i forbindelse med nyansættelser i virksomheden. På regionsplan har de ufaglærte under fagforbundet 3F oplevet et dyk i ledigheden, som også har smittet af i Mariagerfjord. Etableringen af virksomhedscentre er en særlig aftale med virksomhederne omkring de ledige, der står længst fra arbejdsmarkedet, har også haft betydning. Aftalen betyder, at disse ledige får en chance for at blive opkvalificerede gennem virksomhedspraktik på en rigtig arbejdsplads. Siden sommeren 2011 har kommunen desuden haft ekstra fokus på de unge og har nedbragt ledigheden siden da i netop denne gruppe. Endelig er kommunen også som arbejdsgiver gået forrest og har indgået en partnerskabsaftale med jobcentret om etablering af 221 faste pladser til ledige i praktik på kommunens institutioner og andre arbejdspladser. En landmand havde rekvireret ekstra hænder i Ukraine som landbrugsmedhjælper. Det viser sig, at landmanden må vente et stykke tid inden sådan en sag kan falde på plads. Efter at have talt med jobkonsulenten i Mariagerfjord Kommune viser det sig, at en ung mand går ledig på kontanthjælp og at han ellers har været i gang med en landbrugsuddannelse. Den unge mand kontaktes, han synes rigtig godt om ideen om at kunne komme i gang med sin landbrugsuddannelse igen - og han kan næsten straks gå i gang med arbejdet. Det ender med at rekrutteringen fra Ukraine afbestilles og den unge mand starter i et elevforløb med løn.